CELEX: 
Language: hr
Date: 2017-02-01 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe (EU) 2015/96 koja se odnosi na zahtjeve u pogledu utjecaja na okoliš i i učinkovitosti pogonskih jedinica traktora za poljoprivredu i šumarstvo

OBRAZLOŽENJE
            
            
               1.KONTEKST DELEGIRANOG AKTA
            
            
               Pojam „vozila za poljoprivredu i šumarstvo” obuhvaća širok raspon različitih tipova vozila s najmanje dvije osovine, npr. uske traktore, vrlo široke traktore, traktore gusjeničare, poljoprivredne prikolice i priključnu vučenu opremu kao što su valjci, plugovi, sijačice itd.
            
            
               Zahtjevi za homologaciju koji se primjenjuju na vozila za poljoprivredu i šumarstvo utvrđeni su u Uredbi (EU) br. 167/2013
                  1
                i njezinih pet delegiranih i provedbenih akata.
            
            
               Europska komisija želi dopustiti da uski traktori, opremljeni motorima snage u rasponu od 56 do 130 kW, pravodobno ispune zahtjeve graničnih vrijednosti emisija faze V., kako su utvrđeni u Uredbi (EU) 2016/1628
                  2
               , a da se u međuvremenu prevladaju tehničke poteškoće s ispunjavanjem zahtjeva faze IV.
            
            
               Svrha je ovog akta izmijeniti članak 11. stavak 4. Uredbe (EU) 2015/96
                  3
                i njezin Prilog V. utvrđivanjem zahtjeva za prikladnu fleksibilnu shemu za prethodno navedene traktore. Na temelju te fleksibilne sheme omogućuje se proizvođačima traktora da nabave, tijekom primjenjivosti odgovarajuće faze graničnih vrijednosti emisija, ograničen broj motora koji nisu u skladu s graničnim vrijednostima emisija koje se primjenjuju u toj fazi, ali koji su odobreni u skladu sa zahtjevima faze koja joj je prethodila.
            
            
               2.SAVJETOVANJA PRIJE DONOŠENJA AKTA
            
            
               U pripremi ovog akta Komisija je provela odgovarajuća savjetovanja na stručnoj razini s dionicima iz relevantnih industrija, socijalnim partnerima i stručnjacima država članica.
            
            
               Ovaj je akt od 2. do 30. prosinca 2016. bio predmet javnog savjetovanja na portalu Bolja regulativa. Primljene primjedbe razmotrene su na odgovarajući način.
            
            
               3.PRAVNI ELEMENTI DELEGIRANOG AKTA
            
            
               (a)Pravna osnova
            
            
               Pravna je osnova ovog delegiranog akta Uredba (EU) br. 167/2013 Europskog parlamenta i Vijeća od 5. veljače 2013. o homologaciji i nadzoru tržišta traktora za poljoprivredu i šumarstvo, kako je izmijenjena Uredbom (EU) 2016/1628 Europskog parlamenta i Vijeća od 14. rujna 2016. o zahtjevima koji se odnose na ograničenja emisija plinovitih i krutih onečišćujućih tvari i homologaciju tipa za motore s unutarnjim izgaranjem za necestovne pokretne strojeve.
            
            
               (b)Odabir instrumenata
            
            
               Uredba je primjeren instrument za izmjenu Uredbe (EU) 2015/96.
            
            
               DELEGIRANA UREDBA KOMISIJE (EU) …/...
            
            
               оd 1.2.2017.
            
            
               o izmjeni Delegirane uredbe (EU) 2015/96 koja se odnosi na zahtjeve u pogledu utjecaja na okoliš i i učinkovitosti pogonskih jedinica traktora za poljoprivredu i šumarstvo
            
            
               (Tekst značajan za EGP)
            
            
               EUROPSKA KOMISIJA,
            
         
         
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 167/2013 Europskog parlamenta i Vijeća od 5. veljače 2013. o homologaciji i nadzoru tržišta traktora za poljoprivredu i šumarstvo 
                  4
               , a posebno njezin članak 19. stavak 6.,
            
            
               budući da:
            
            
               (1)Delegiranom uredbom (EU) 2015/96
                  5
                propisuje se da se granične vrijednosti emisija, nazvane faza III.B, motora s kompresijskim paljenjem snage u rasponu od 56 do 130 kW primjenjuju do 30. rujna 2016. za homologaciju tipa traktora za poljoprivredu i šumarstvo kategorija T2, T4.1 i C2 opremljenih tim motorima, a do 30. rujna 2017. za stavljanje na tržište takvih traktora. Faza IV., u kojoj su propisane strože granične vrijednosti emisija nego u fazi III.B, počela bi se primjenjivati od 1. listopada 2016. za homologaciju tipa za te motore i uske traktore opremljene njima, a od 1. listopada 2017. za stavljanje na tržište takvih motora.
            
            
               (2)Kako se zakonodavstvom Unije ne bi propisivali tehnički zahtjevi koji se još ne mogu ispuniti te kako bi se izbjegla situacija u kojoj traktori za poljoprivredu i šumarstvo kategorija T2, T4.1 i C2 opremljeni motorima snage u rasponu od 56 do 130 kW ne bi više mogli biti homologirani, stavljeni na tržište ili u uporabu, potrebno je predvidjeti prijelazno razdoblje od jedne godine. Tijekom tog razdoblja traktori bi i dalje mogli biti homologirani, stavljeni na tržište ili u uporabu ako su u skladu s graničnim vrijednostima emisija faze III.B.
            
            
               (3)Kako bi se industriji omogućio lakši prijelaz pri primjeni faza IV. i V. graničnih vrijednosti emisija na traktore za poljoprivredu i šumarstvo kategorija T2, T4.1 i C2 opremljene motorima snage u rasponu od 56 do 130 kW, potrebno je prilagoditi uvjete primjene fleksibilne sheme na njih te je dopustiti s uvećanim postotkom tijekom faze IV.
            
            
               (4)Delegiranu uredbu (EU) 2015/96 trebalo bi stoga na odgovarajući način izmijeniti.
            
            
               (5)Delegirana uredba (EU) 2015/96 već je primjenjiva, dok su njezine izmjene radi lakšeg prijelaza na primjenu faze IV. na traktore kategorija T2, T4.1 i C2 omogućene i obvezne od datuma primjene te faze (30. rujna 2016.) na takve traktore na temelju izmjena Uredbe (EU) br. 167/2013 Uredbom (EU) 2016/1628 Europskog parlamenta i Vijeća od 14. rujna 2016. Ova bi Uredba stoga trebala stupiti na snagu što je prije moguće,
            
            
               DONIJELA JE OVU UREDBU:
            
            
               Članak 1.
               
            
               Delegirana uredba (EU) 2015/96 mijenja se kako slijedi:
            
            
               (1)u članku 11. stavak 4. zamjenjuje se sljedećim:
            
            
               „4. Za potrebe homologacije tipa i stavljanja na tržište:
            
            
               (a) datumi iz članka 9. stavaka 3.c i 3.d Direktive 97/68/EZ odgađaju se za četiri godine za traktore za poljoprivredu i šumarstvo kategorija T2, T4.1 i C2 kako su definirane u članku 4. stavcima 3., 6. i 9. Uredbe (EU) br. 167/2013;
            
            
               (b) datumi iz članka 9. stavka 4.a Direktive 97/68/EZ odgađaju se za tri godine za traktore za poljoprivredu i šumarstvo kategorija T2, T4.1 i C2 kako su definirane u članku 4. stavcima 3, 6. i 9. Uredbe (EU) br. 167/2013;
            
            
               (c) za tri godine odgađaju se i odredbe o izuzećima i prijelaznim razdobljima iz članka 9. stavka 4.a i članka 10. stavka 5. Direktive 97/68/EZ te članka 39. Uredbe (EU) br. 167/2013 za traktore za poljoprivredu i šumarstvo kategorija T2, T4.1 i C2 kako su definirane u članku 4. stavcima 3., 6. i 9. Uredbe (EU) br. 167/2013.”;
            
            
               (2)u Prilogu V. točka 1.1.1. zamjenjuje se sljedećim:
            
            
               „1.1.1. Broj traktora za poljoprivredu i šumarstvo stavljenih na tržište u okviru fleksibilne sheme ne smije, u svakoj kategoriji motora, prijeći 20 % godišnjeg broja traktora koje je proizvođač stavio na tržište u tom rasponu snage motora (izračunava se kao prosjek prodaje na tržištu Unije u posljednjih pet godina). Neovisno o prvoj rečenici ovog stavka, isključivo za traktore kategorija T2, T4.1 i C2, broj traktora za poljoprivredu i šumarstvo stavljenih na tržište u okviru fleksibilne sheme ne smije, u svakoj kategoriji motora, prijeći 150 % godišnjeg broja traktora koje je proizvođač stavio na tržište u tom rasponu snage motora (izračunava se kao prosjek prodaje na tržištu Unije u posljednjih pet godina). Ako je proizvođač traktore za poljoprivredu i šumarstvo stavljao na tržište Unije u razdoblju kraćem od pet godina, prosjek se izračunava na temelju stvarnog razdoblja u kojem je proizvođač traktore za poljoprivredu i šumarstvo stavljao na tržište Unije.”.
            
            
               Članak 2.
               
            
               Ova Uredba stupa na snagu trećeg dana od dana objave u Službenom listu Europske unije.
            
         
         
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 1.2.2017.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  Uredba (EU) br. 167/2013 Europskog parlamenta i Vijeća od 5. veljače 2013. o homologaciji i nadzoru tržišta traktora za poljoprivredu i šumarstvo (SL L 60, 2.3.2013. str. 1.).
               
               
                  
                     (2)
                  Uredba (EU) 2016/1628 Europskog parlamenta i Vijeća od 14. rujna 2016. o zahtjevima koji se odnose na ograničenja emisija plinovitih i krutih onečišćujućih tvari i homologacije tipa za motore s unutarnjim izgaranjem za necestovne pokretne strojeve, o izmjeni uredbi (EU) br. 1024/2012 i (EU) br. 167/2013 te o izmjeni i stavljanju izvan snage Direktive 97/68/EZ (SL L 252, 16.9.2016., str. 53.).
               
               
                  
                     (3)
                  Delegirana uredba Komisije (EU) 2015/96 оd 1. listopada 2014. o dopuni Uredbe (EU) br. 167/2013 Europskog parlamenta i Vijeća koja se odnosi na zahtjeve u pogledu utjecaja na okoliš i učinkovitosti pogonskih jedinica vozila za poljoprivredu i šumarstvo (SL L 16, 23.1.2015., str. 1.).
               
               
                  
                     (4)
                  SL L 60, 2.3.2013., str. 1.
               
               
                  
                     (5)
                  Delegirana uredba Komisije (EU) 2015/96 оd 1. listopada 2014. o dopuni Uredbe (EU) br. 167/2013 Europskog parlamenta i Vijeća koja se odnosi na zahtjeve u pogledu utjecaja na okoliš i učinkovitosti pogonskih jedinica vozila za poljoprivredu i šumarstvo (SL L 16, 23.1.2015., str. 1.).